Kommissionens beslutning

af 12. januar 2001

om en fusions forenelighed med fællesmarkedet og EØS-aftalen

(Sag COMP/M.2060 - Bosch/Rexroth)

(meddelt under nummer K(2000) 3785)

(Kun den tyske udgave er autentisk)

(EØS-relevant tekst)

(2003/123/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til aftalen om Det Europæiske Økonomiske Samarbejdsområde, særlig artikel 57, stk. 2, litra a),

under henvisning til Rådets forordning (EØF) nr. 4064/89 af 21. december 1989 om kontrol med fusioner og virksomhedsovertagelser(1), senest ændret ved forordning (EF) nr. 1310/97(2), særlig artikel 8, stk. 2,

under henvisning til Kommissionens beslutning af 29. august 2000 om at indlede procedure i denne sag,

efter høring af Det Rådgivende Udvalg for Kontrol med Fusioner og Virksomhedsovertagelser(3), og

ud fra følgende betragtninger:

(1) Den 13. juli 2000 modtog Kommissionen i overensstemmelse med artikel 4 i Rådets forordning (EØF) nr. 4064/89 en anmeldelse, hvori Robert Bosch GmbH ("Bosch") meddelte, at det ville erhverve kontrol med Mannesmann Rexroth AG ("Rexroth"), jf. artikel 3, stk. 1, litra b), i nævnte forordning. Rexroth er et datterselskab af Mannesmann Atecs AG ("Atecs"), et holdingselskab af Mannesmann AG.

(2) Efter at have behandlet anmeldelsen konstaterede Kommissionen, at den anmeldte transaktion er omfattet af anvendelsesområdet for Rådets forordning (EØF) nr. 4064/89 og rejser alvorlig tvivl med hensyn til sin forenelighed med fællesmarkedet og EØS-aftalen. Den 29. august 2000 besluttede Kommissionen derfor at indlede proceduren efter artikel 6, stk. 1, litra c), og artikel 57 i EØS-aftalen.

Det Rådgivende Udvalg behandlede udkastet til den foreliggende beslutning den 4. december 2000.

I. PARTERNES AKTIVITETER

(3) Bosch driver på globalt plan virksomhed inden for automobilteknik, kommunikationsteknologi samt forbrugsgoder (el-værktøj, elektriske husholdningsmaskiner osv.) og produktionsgoder (automationsteknik, pakkemaskiner).

(4) Rexroth driver direkte eller via datterselskaber virksomhed inden for hydraulik (hydrauliske driv-, styre- og reguleringskomponenter, aggregater og systemer, pumper, motorer og gearteknologi) samt automation (elektriske styrings- og drivkomponenter, bevægelses- og reguleringsteknik).

II. TRANSAKTIONEN

A. BAGGRUNDEN FOR FUSIONEN

(5) Mannesmann blev i foråret 2000 overtaget af Vodafone Airtouch plc(4). Formålet med overtagelsen var at skabe en international teleudbyder. I tilslutning hertil besluttede Mannesmann derfor at afhænde sine aktiviteter inden for konstruktion og automation. Med henblik på afhændelsen blev de fem selskaber Dematic, VDO, Sachs, Demag Krauss-Maffei og Rexroth samlet under holdingselskabet Atecs. Aktionærerne i Atecs er på nuværende tidspunkt Mannesmann (54 %) og dets 100 % ejede datterselskab Mannesmann Investment GmbH ("Mannesmann Investment") (46 %).

(6) Siemens har til hensigt at erhverve enekontrollen med Atecs og dermed også med Atecs' datterselskaber. Umiddelbart efter denne transaktion erhverver Bosch enekontrollen med Rexroth i henhold til artikel 3, stk. 1, litra b), i Rådets forordning. Denne fusion er omfattet af den foreliggende procedure.

B. GENNEMFØRELSE AF TRANSAKTIONEN

(7) Siemens erhverver enekontrollen med Atecs, idet selskabet erhverver 50 % plus 2 aktier af aktiekapitalen. Mannesmann - som fortsat vil have 50 % minus 2 aktier af Atecs' kapitalandele - vil undlade at udøve sin stemmeret på generalforsamlingen.

(8) Aktieerhvervelsen foregår på følgende måde: Mannesmann Investment afhænder sin andel i Atecs på 46 % til Siemens. Som resultat af en kapitalforhøjelse, hvor Mannesmann vil give afkald på sin tegningsret, får Siemens derpå på grundlag af de nytegnede aktier 50 % af Atecs' aktiekapital plus to aktier. Siemens og Mannesmann har derudover aftalt en uigenkaldelig købs- og salgsoption med hensyn til de resterende Atecs-aktier, som ejes af Mannesmann. Denne option kan anvendes af Siemens i perioden fra den 1. april 2002 og indtil den 31. december 2003 og af Mannesmann fra den såkaldte "closing date" og indtil den 30. september 2002.

C. BOSCHS ERHVERVELSE AF ENEKONTROLLEN MED REXROTH

(9) Umiddelbart i tilslutning til Siemens' erhvervelse af kontrollen med Atecs vil Bosch erhverve enekontrollen med Rexroth.

(10) Mellem Bosch og Rexroth indgås en driftsforpagtningsaftale (Betriebspachtvertrag) og en ledelsesaftale (Beherrschungsvertrag). Med disse aftaler overdrages den administrative kontrol med Rexroth til Bosch.

(11) Ifølge driftsforpagtningsaftalen påhviler udøvelsen af Rexroths aktiviteter alene Bosch, som driver den forpagtede virksomhed i eget navn og for egen regning (§ 1, stk. 2, i Rexroth-driftsforpagtningsaftalen (BPV)). Med henblik herpå overlader Rexroth alle virksomhedens aktiver til Bosch til dennes brug. Den forpagtningsafgift, som skal betales til Rexroth i henhold til § 9 i BPV, er et fast beløb, som skal betales hver måned, og som er uafhængigt af den forpagtede virksomheds økonomiske resultat.

(12) Ifølge ledelsesaftalen underlægges Rexroth det kontrollerende selskab Boschs ledelse, som derefter er berettiget til at give Rexroths direktion instrukser. Den "udbytteandel", der skal betales til Rexroth, er et fast beløb, som fastsættes én gang for alle og er uafhængigt af udviklingen i aktiviteterne.

(13) Som supplement til disse aftaler mellem Bosch og Rexroth har Bosch og Siemens, sidstnævnte som aktionær i Rexroth, ligeledes i et tredje tillæg til den supplerende konsortiumaftale (EKV) indgået aftaler, som yderligere sikrer Boschs kontrol med Rexroth:

(14) I henhold til afsnit III, stk. 1, i EKV har Siemens og Bosch aftalt, at Bosch har det administrative eneansvar for og enekontrollen med Rexroth.

(15) I henhold til afsnit III, stk. 4, i EKV forpligter Siemens sig til at udøve sin stemmeret på Rexroths generalforsamling udelukkende efter instruks fra Bosch. Siemens vil sørge for, at udelukkende de personer, som Bosch udpeger som repræsentanter for aktionærerne i Rexroths bestyrelse, vælges.

(16) I henhold til afsnit IV, stk. 3, i EKV berører alle chancer og risici, der er forbundet med Rexroths aktiviteter, herunder finansieringsansvaret, udelukkende Bosch.

(17) Atecs som aktionær i Rexroth og - via Atecs - dets moderselskab Siemens har derefter ingen ret til indflydelse i relation til Rexroth. Ligeledes er dets ejerinteresse i Rexroth begrænset til de forpagtningsindtægter og den faste "udbytteandel", som Rexroth opnår.

III. FÆLLESSKABSDIMENSION

(18) De deltagende virksomheders samlede omsætning på verdensplan overstiger i alt 5000 mio. EUR (Bosch 27906 mio. EUR, Rexroth [...]*(5) mio. EUR), og deres omsætning i Fællesskabet overstiger hver især 250 mio. EUR (Bosch [...]*mio. EUR, Rexroth [...]* mio. EUR). De deltagende virksomheders har ikke over to tredjedele af deres omsætning på fællesskabsplan i én og samme medlemsstat. Transaktionen er derfor af fællesskabsdimension. Der er heller ikke tale om en samarbejdssag på grundlag af EØS-aftalen.

IV. FORENELIGHED MED FÆLLESMARKEDET

1) RELEVANTE PRODUKTMARKEDER

(19) Bosch og Rexroth opererer begge inden for fremstilling og salg af automationsteknik, idet Bosch har aktiviteten automationsteknik og Rexroth aktiviteterne Rexroth Hydraulics, Brueninghaus Hydromatik, Lohmann & Stolterfoht, Rexroth Indramat, Rexroth Star, Rexroth Mecman og Rexroth Gießerei.

(20) Parterne opdeler de deltagende virksomheders aktiviteter i kategorierne "hydraulik", "gear til drivteknik", "pneumatik", "elektriske drivanordninger og styringer", "linearteknik/linearsystemer", "montage- og afgratningsteknik", "skrue- og pressesystemer" samt "støbning".

1. HYDRAULIK

(21) Ved hydraulik forstås i teknisk forstand energi- og signaloverførsel med trykvæsker som medium i lukkede eller åbne systemer. Inden for teknikken skelnes der mellem hydrostatik med overføring af energi og signaler gennem en væskes statiske tryk og den såkaldte hydrodynamik, hvor energi- og signaloverføringen sker gennem kinetisk energi. Begge teknikker anvendes inden for mange driv- og styringsløsninger.

(22) På grundlag af forskelle med hensyn til udformning og anvendelsesformål sondres der mellem industrihydraulik og mobilhydraulik. De komponenter, der anvendes inden for industri- og mobilhydraulik, er ganske vist i det væsentlige baseret på de samme teknikker, men Kommissionen tager sammen med parterne udgangspunkt i, at de skal betragtes som adskilte relevante produktmarkeder(6). Afgørende herfor er frem for alt forskellene med hensyn til udformning, dimension, arbejdstryk og levetid, hvilket fremgår af de forskellige krav til ydeevnen. Med hensyn til levetid og belastningsevne er kravene til komponentsystemer inden for industrihydraulikken langt større, da de er konstrueret til en kontinuerlig drift i industrien. Derimod skal komponenterne inden for mobilhydraulikken være vægtoptimerede og kunne klare vibrationerne ved brug i kørende arbejdsmaskiner. Disse forskelle og den heraf følgende forskellige anvendelighed i industrien er årsagen til, at komponenter inden for industrihydraulikken generelt ikke kan substitueres med komponenter fra mobilhydraulikken.

Hydraulikkomponenter

(23) Et hydraulisk anlæg, der anvendes inden for industrien, består som regel af de samme nøglekomponenter. Gennem en mekanisk drevet hydraulikpumpe frembringes hydraulisk energi, som er styrbar via ventiler og omdannes til mekanisk energi via hydraulikcylinderen eller hydraulikmotoren.

(24) Ifølge parterne er de enkelte komponenter ikke indbyrdes substituerbare med hensyn til deres funktioner i et hydraulisk anlæg. Parterne erklærer endvidere, at hydraulikindustrien sælger disse komponenter enkeltvis til maskinproducenter. Selv om Kommissionens undersøgelser har vist, at hydrauliske komponenter til dels sælges som system, er parternes markedsafgrænsning dog i vidt omfang blevet bekræftet af undersøgelserne. Hovedparten af kunderne indkøber de pågældende hydraulikkomponenter enkeltvis. Det er for kunderne i teknisk henseende ikke nødvendigt at indkøbe disse komponenter som system. Derudover har markedsundersøgelsen vist, at de enkelte hydraulikkomponenter generelt ikke tilpasses til bestemte brancher. Der kan i forbindelse med industrihydraulikken for så vidt sondres mellem selvstændige produktmarkeder for hydraulikpumper, hydraulikmotorer, hydraulikventiler, herunder elektronik, hydrauliktilbehør samt hydraulikaggregater og styreblokke (se også sag IV/M.152 - Volvo/Atlas).

1.1. Industrihydraulik

(25) Markedet for industrihydraulik består ifølge parterne ligeledes af forskellige komponentmarkeder. Der er tale om hydraulikpumper, hydraulikmotorer, hydraulikcylindre, hydraulikventiler, hydrauliktilbehør og hydraulikaggregater og styreblokke.

1.1.1. Hydraulikpumper

(26) Efter parternes opfattelse skal markedet for hydraulikpumper opdeles i yderligere delmarkeder, og de enkelte typer hydraulikpumper udgør forskellige markeder. Ifølge partnerne er de tekniske løsninger og virkemåderne så forskellige, at de ikke er indbyrdes substituerbare. I denne henseende sondrer de mellem aksialstempelpumper, radialstempelpumper, lamelpumper og tandhjulspumper som særskilte markeder.

(27) En tandhjulspumpe er en hydraulikpumpe med et pumpehus og to eller flere tandhjul i indgreb med hinanden. Volumendannelsen sker mellem tandflankerne og husets væge. Tandhjulspumper er principielt konstrueret som pumper med fast deplacement. Tandhjulspumper er billige og kan have et stort hastighedsområde (alt efter konstruktion indtil 6000 o/m).

(28) Lamelpumper har bevægelige spærreanordninger (lameller), som føres radialt i en rotor og glider på en excentrisk ring. Ved drejning fremkommer således et stigende eller faldende fortrængningsvolumen. Lamelpumper kan være konstrueret som pumper med fast deplacement eller pumper med variabelt deplacement.

(29) Kommissionens undersøgelse har bekræftet denne markedsopdeling, således at lamelpumper og tandhjulspumper ikke er omfattet af markedet for stempelpumper (aksial- og radialstempelpumper). Stempelpumper er ikke substituerbare med tandhjulspumper. Dette skyldes navnlig, at tandhjulspumpen altid er en pumpe med fast deplacement(7), mens stempelpumperne sædvanligvis er pumper med variabelt deplacement(8). Ifølge de kunder, som Kommissionen har forhørt sig hos, er stempelpumper heller ikke substituerbare med lamelpumper. Hovedårsagen hertil er begrænsningen med hensyn til lamelpumpernes arbejdstryk (max. 200 bar).

1.1.1.1. Stempelpumper

(30) Efter parternes opfattelse kan aksialstempelpumper og radialstempelpumper ikke betragtes som et fælles marked for hydrauliske stempelpumper. Fortrængningsprincippet er ganske vist det samme for begge typer, men der er en række forskelle. Radialstempelpumper arbejder ifølge parterne således kun med en hastighed på indtil 1800 omdrejninger pr. minut, hvorfor de ikke er egnede til at blive drevet af forbrændingsmotorer, der arbejder væsentligt hurtigere. Aksialstempelpumper arbejder ifølge parterne derimod med en hastighed på indtil 3000 omdrejninger pr. minut. De kan derfor drives med forbrændingsmotorer og er ifølge parterne navnlig til egnede til anvendelse inden for mobilhydraulik.

(31) En anden relevant forskel findes efter parternes opfattelse med hensyn til frembringelsen af arbejdstryk. Mens radialstempelpumper frembringer et arbejdstryk på indtil 350 bar, er arbejdstrykket i forbindelse med aksialstempelpumper på indtil 450 bar, hvilket gør det muligt at anvende disse inden for industrihydraulikken de steder, hvor der stilles særlige krav med hensyn til tryk. Desuden opnår aksialstempelpumper en maksimal volumenstrøm på 1000 cm3, mens volumenstrømmen på 250 cm3 i forbindelse med radialstempelpumper er begrænset. Derudover har radialstempelpumper er mere kostbar konstruktion og anskaffelsesomkostningerne er derfor højere. I forhold til aksialstempelpumper har de ifølge parterne en lavere slitage og en længere vedligeholdelsesfri levetid. Det forhold, at der ikke er anvendt non-ferro-metal, giver ifølge parterne radialstempelpumpen fordele ved pumpning af vandbaserede specialvæsker. Parterne er som følge heraf af den opfattelse, at de nævnte forskelle begrunder forskellige markeder for aksialstempelpumper og radialstempelpumper.

(32) Kommissionens undersøgelser har vist, at aksialstempelpumpens egenskab med hensyn til at kunne drives med højere omdrejningstal ikke spiller nogen rolle inden for industrihydraulikken, da pumperne på dette område for hovedpartens vedkommende ikke drives af forbrændingsmotorer. Denne fordel er ganske vist vigtig inden for mobilhydraulikken, men spiller ikke nogen rolle på industrihydraulikmarkedet, som skal undersøges i denne forbindelse. Det højere tryk og den større volumenstrøm, som aksialstempelpumpen giver mulighed for i forhold til en radialstempelpumpe, giver derimod specifikke fordele i forbindelse med denne pumpe, da der herved er mulighed for en mere alsidig anvendelse. Det er således muligt i hovedparten af tilfældene at erstatte en radialstempelpumpe med en aksialstempelpumpe. Omvendt er dette på grund af de tekniske begrænsninger med hensyn til maksimalt tryk og maksimal volumenstrøm ikke muligt i dette omfang i forbindelse med radialstempelpumpen. Med hensyn til de højere anskaffelsesomkostninger, der er forbundet med radialstempelpumpen, har Kommissionens undersøgelser vist, at den prismæssige ulempe ud fra kundernes synspunkt udlignes på baggrund af denne pumpes lavere slitage og større vedligeholdelsesintervaller, således at der er en direkte konkurrence mellem de to pumpetyper, når man betragter pumpens samlede levetid. Radialstempelpumpens specifikke fordele med hensyn til anvendelsen af vandbaserede specialopløsninger er i de fleste tilfælde ikke relevante for kunden, da disse hydraulikvæsker meget sjældent anvendes i hydrauliske anlæg.

(33) På baggrund heraf konstaterer Kommissionen derfor, at der er en betydelig substitutionsmulighed mellem de to pumpetyper. I konstruktionsfasen i forbindelse med en ny maskingeneration kan producenten frit vælge at anvende en radial- eller en aksialstempelpumpe. Vælger vedkommende en bestemt pumpetype, konstrueres den maskine, hvori pumpen anvendes, i overensstemmelse med de specifikke krav, som den valgte pumpetype stiller. Dette sker som regel inden udviklingen af en ny maskingeneration, da der i denne fase stadig kan tages hensyn til pumpernes forskellige karakteristika. Markedsundersøgelsen har vist, at køberne af aksial- og radialstempelpumper også bevidst lader Bosch og Rexroth underbyde hinanden for på den måde at tilvejebringe pris- og kvalitetskonkurrence.

(34) Kommissionen når derfor i denne beslutning til den konklusion, at aksial- og radialstempelpumper er omfattet af et fælles marked for stempelpumper.

1.1.2. Industrihydraulikventiler og elektronik

(35) Ventiler anvendes i hydrauliske anlæg til styring eller regulering af strømmen af hydraulikvæske gennem påvirkning af volumenstrømmens start, stop, retning, tryk og størrelse. De sælges som enkeltkomponenter eller som elementer af bestykkede styreblokke og hydraulikaggregater. De anmeldende parter anlægger den betragtning, at det kun er de ventiler, som sælges som enkeltkomponenter, der skal omfattes af dette marked, mens de ventiler, som sælges som elementer af bestykkede styreblokke og hydraulikaggregater, skal omfattes af markedet for hydraulikaggregater og styreblokke.

(36) Tæt forbundet med ventilerne er den i hydrauliske anlæg indbyggede elektronik og sensorik til styringen af anlægget. De anvendte elektroniske komponenter og sensorer er tilpasset til anvendelsen i hydrauliske anlæg og sælges sammen med ventilerne.

(37) Både Bosch og Rexroth fremstiller hydraulikventiler. Hovedparten af de forskellige ventiludformninger, som enten kan varetage en enkelt eller flere styrefunktioner, er ifølge parterne på grund af deres konstruktion, egenskab og anvendelsesområder kun substituerbare på visse betingelser og kan opdeles i følgende produktkategorier:

- hydromekaniske mængderegulerings-, tryk- og kontraventiler

- retningsventiler og blokindsatser

- kontinuert indstillelige ventiler (proportional- og servoventiler).

1.1.2.1. Hydromekaniske mængderegulerings-, tryk- og kontraventiler

(38) Hydromekaniske mængderegulerings-, tryk- og kontraventiler overtager i et hydraulisk kredsløb styringen af volumenstrømmens størrelse og det ønskede systemtryk og afspærrer en væskestrøm i én retning. Kommissionens undersøgelse har bekræftet parternes opfattelse, at hydromekaniske mængderegulerings-, tryk- og kontraventiler adskiller sig fra retningsventiler og blokindsatser og proportional- og servoventiler med hensyn til deres anvendelsesmulighed.

1.1.2.2. Retningsventiler og blokindsatser

(39) Retningsventiler og blokindsatser (cartridge) styrer i første række volumenstrømmens retning samt dennes start og stop. Kommissionens undersøgelse har bekræftet parternes opfattelse, at retningsventiler og blokindsatser adskiller sig fra såvel hydromekaniske mængderegulerings-, tryk- og kontraventiler som proportional- og servoventiler med hensyn til deres anvendelsesmulighed.

1.1.2.3. Kontinuert indstillelige ventiler (proportional- og servoventiler)

(40) Med hensyn til kontinuert indstillelige ventiler findes der inden for hydraulikindustrien ingen fælles begrebsdannelse. Mens begrebet "Stetigventile" på tysk hovedsagelig anerkendes som overbegreb for kontinuert indstillelige tryk-, mængderegulerings- og retningsventiler, vælges på engelsk begrebet "proportional valves" som det tilsvarende overbegreb. Disse ventiler kan alt efter konstruktion indstilles elektrisk med hensyn til alle størrelser, som er nødvendige for styringen af et hydraulisk kredsløb, f.eks. volumenstrømmens størrelse, systemtryk og spærring af en væskestrøm, start og stop samt oliestrømmens retning. Herved kan et variabelt indgangssignal i et hydraulisk system omdannes til et proportionalt hydraulisk eller pneumatisk udgangssignal. Kontinuert indstillelige ventiler adskiller sig i teknisk henseende fra de ovennævnte ventilarter som følge af den mekanisme, der gør, at ventilen ikke kun kender to alternative koblingsmuligheder (on/off eller venstre/højre eller 100 %/0 %), men derimod en lang række forskellige koblingsstillinger.

(41) Kontinuert indstillelige ventiler er således kendetegnet ved, at de kan indstilles mere variabelt end de ovennævnte ventiltyper og derfor kan anvendes i mere komplekse sammenhænge. På baggrund heraf lægger Kommissionen i denne beslutning til grund, at kontinuert indstillelige ventiler adskiller sig fra de ovennævnte markeder for ikke-kontinuert indstillelige ventiler.

(42) Med hensyn til sondringen mellem de forskellige former for kontinuert indstillelige ventiler findes der ingen klare præciseringer eller bindende normer inden for industrihydraulikken. Der sondres dog hovedsagelig mellem

- proportionalventiler

- reguleringsventiler

- servoventiler.

(43) I proportionalventilen bevæges en gliderventil gennem magnetiske kræfter med stor præcision i et ventilhus for på den måde at kunne opnå den ønskede styrede størrelse (forholdsmæssigt mellem 0 % og 100 % af den mulige varians og således "proportionalt"). De findes i reguleret og ikke-reguleret form, idet regulerede og ikke-regulerede ventilers teknologiske princip frem for alt adskiller sig med hensyn til omfanget af anvendt elektronik. Ikke-regulerede ventiler har i modsætning til regulerede ventiler ingen elektrisk tilbageføring ved koblingen og er derfor langsommere og mindre præcise. Servoventiler anvendes til at forstærke signalimpulser (svagstrømssignal fra anlægsstyringen). Via en magnet styres en oliestråledyse i ventilens indre på en sådan måde, at en meget fin oliestråle ledes enten til venstre eller højre for en gliderventil, som således meget præcist kan forskydes til venstre eller højre i hovedventilen.

(44) Efter parternes opfattelse er disse kontinuert indstillelige ventiler omfattet af ét marked, da de med hensyn til funktionalitet og anvendelsesmæssig fleksibilitet er fuldstændig substituerbare. Parterne anfører i denne forbindelse, at producenterne sælger kontinuert indstillelige ventiler som såkaldt ventilhardware i form af standardiserede produkter, der er kendetegnet ved standardiserede forbindelsesdiagrammer og en på forhånd fastlagt funktionalitet. Ifølge parterne udmærker de forskellige former for kontinuert indstillelige ventiler sig ved at have en klar anvendelsesmæssig fleksibilitet på såvel efterspørgsels- som udbudssiden. En kontinuert indstillelig ventils funktionalitet bestemmes således af dens fysiske konstruktionsmåde. Alt efter boringen i ventilblokken og ventilens styr- og regulerbarhed opnås der ved hjælp af ventilen en styring eller volumenændring af den hydrauliske kraft i det hydrauliske anlæg. Funktionaliteten er substituerbar i alle maskintyper, hvor dette er nødvendigt. Ifølge parterne sker der ikke en tilpasning af ventilhardwaren til anvendelse i en bestemt maskintype.

(45) Kommissionens undersøgelse har imidlertid vist, at markedet for kontinuert indstillelige ventiler kan opdeles i andre delmarkeder, som kan afgrænses fra hinanden. Undersøgelsen har ganske vist bekræftet parternes oplysninger om, at der findes standardiserede forbindelsesdiagrammer for de forskellige ventiltyper, men deres substituerbarhed med hensyn til funktionalitet og pris er dog begrænset. De markedsaktører, som Kommissionen har været i kontaktmed, sondrer med hensyn til funktionaliteten imidlertid ikke mellem proportionalventiler, reguleringsventiler og servoventiler som sådanne, men ofte på grundlag af de karakteristiske værdier for dynamik (effektiv grænsefrekvens)(9), hysterese(10) og styrefejl(11).

(46) Derudover adskiller regulerede og ikke-regulerede proportionalventiler sig ifølge oplysninger fra markedsdeltagere med hensyn til funktion og pris. Regulerede proportionalventiler er hurtigere og mere præcise og monteres derfor i forbindelse med mere krævende styreopgaver. De er ca. 1 1/2-2 1/2 gange så dyre som ikke-regulerede proportionalventiler.

(47) I modsætning hertil anvendes ikke-regulerede servoventiler meget sjældent og kun til styring af mindre volumenstrømme (indtil ca. 50 l/min.). De ligger på omtrent samme prisniveau som de regulerede proportionalventiler, mens regulerede servoventiler er markant dyrere. Disse anvendes til styring af større hydrauliske ydelser og i tilfælde, hvor der stilles mere avancerede reguleringstekniske krav.

(48) Det er imidlertid ikke nødvendigt at tage stilling til i denne beslutning, om og hvordan der på det samlede marked for ventiler skal ske en afgrænsning af delmarkeder, da der ikke kan forventes en skabelse eller styrkelse af en dominerende stilling i forbindelse med nogen mulig markedsafgrænsning.

1.1.3. Hydraulikaggregater og styreblokke

(49) Hydraulikaggregater og styreblokke er præfabrikerede selvstændige modulgrupper af hydraulikkomponenter og tilbehør. I hydraulikaggregater omsættes elektrisk energi (via elektromotorer) eller termisk energi (via forbrændingsmotorer) til hydraulisk energi. I begge tilfælde omsættes drivmotorens rotationsbevægelse og drejningsmoment via en hydraulikpumpe til volumenstrøm og tryk. Et hydraulikaggregat består af motor, pumpe, ventiler, styreblokke og diverse tilbehør.

(50) En styreblok er en metalblok, hvori eller hvorpå der kan monteres flere ventiler. De forbindelser, der er nødvendige for styreblokkens funktion, er boret i blokken og forbindes med tilsvarende ledninger. Styreblokke udmærker sig ved deres kompakte konstruktion og det lave antal tætningssteder.

(51) Hydraulikaggregater og styreblokke fremstilles og sælges som komplette løsninger. De anvendes som modulgrupper i industrianlæg som f.eks. værktøjsmaskiner.

(52) Det er imidlertid ikke nødvendigt at tage stilling til i denne beslutning, om styreblokke og aggregater udgør et fælles marked eller særskilte markeder, da der ikke kan forventes en skabelse eller styrkelse af en dominerende stilling i forbindelse med nogen mulig markedsafgrænsning.

1.2. Mobilhydraulik

(53) På grundlag af sondringen mellem industri- og mobilhydraulik lægger Kommissionen i denne beslutning til grund, at der er tale om selvstændige komponentmarkeder for hydraulikpumper, hydraulikmotorer, mobilcylindre, hydrostatiske gear, mobilventiler og elektronik og hydrauliktilbehør.

1.2.1. Mobilventiler

(54) Kommissionens undersøgelser har navnlig bekræftet parternes opfattelse, at mobilventiler som følge af den høje integration af ventilernes funktion i styreblokke på den ene side og den specielle konstruktion af ventiler til særopgaver på den anden side ikke kan opdeles i yderligere delmarkeder. Det er imidlertid ikke nødvendigt at tage stilling til, om komponentmarkederne for pumper og motorer skal opdeles yderligere, da ingen markedsafgrænsning resulterer i skabelse eller styrkelse af en dominerende stilling.

2. ELEKTRISKE DRIVANORDNINGER OG STYRINGER

(55) Elektriske drivanordninger og styringer kan med hensyn til deres teknologiske løsninger efter parternes opfattelse omfattes af følgende markeder: servodrev, elektroniske frekvensomformere og numeriske styringer (NC).

2.1. Servodrev

(56) Et servodrev er en pakke bestående af reguleringsudstyr og servomotor, som via positions- eller hastighedsreguleringen løser styrede drivopgaver ved hjælp af tilbageføring.

(57) Det er imidlertid ikke nødvendigt at tage stilling til i denne beslutning, om servodrev og andre elektriske drivsystemer udgør et fælles marked eller særskilte markeder, da der ikke kan forventes en skabelse eller styrkelse af en dominerende stilling i forbindelse med nogen mulig markedsafgrænsning.

2) RELEVANTE GEOGRAFISKE MARKEDER

(58) Det relevante geografiske marked for hydraulikkomponenter skal ifølge de anmeldende parter afgrænses som hele EØS-markedet uafhængigt af afgrænsningen af det relevante produktmarked. Der findes i forbindelse med disse komponenter inden for fællesmarkedet ingen toldmæssige eller ikke-toldmæssige handelshindringer, lave transportomkostninger, en betydelig samhandel på tværs af grænserne og internationalt accepterede normer og standarder. Kommissionen har allerede tidligere(12) afgrænset disse markeder som hele EU. Undersøgelserne i dette tilfælde har bekræftet dette. Kommissionen tager i denne beslutning udgangspunkt i et marked, der omfatter hele EØS.

3) KONKURRENCEVURDERING

1. HYDRAULIK

1.1. Industrihydraulik

1.1.1. Pumper

1.1.1.1. Stempelpumper

(59) Rexroth er den førende producent af aksialstempelpumper og sælger [40-50]* % af alle aksialstempelpumper i EØS, mens Bosch er den førende producent af radialstempelpumper og sælger [40-50]* % af alle radialstempelpumper i EØS. Parterne fremstiller ikke den anden parts pumpetype med én undtagelse(13).

(60) På et samlet marked for begge stempelpumpetyper er markedsandelene for Bosch [5-15]* % og for Rexroth [30-40]* %. De største konkurrenter er Parker med en markedsandel på [5-15]* % og Denison med [5-15]* % og Eaton med [5-15]* %. Yderligere konkurrenter er Wepuco [< 10]* %, Hawe [< 10]* % og andre [15-25]* %, idet markedsvolumenet i hele EØS ifølge parterne udgør [< 200]* mio. EUR.

(61) Fusionen giver anledning til alvorlige betænkeligheder med hensyn til foreneligheden med fællesmarkedet som følge af den store fælles markedsandel samt nedenstående grunde:

(62) Som følge af fusionen mellem de to førende producenter fremkommer en samlet markedsandel på næsten [40-50]* %. Efter fusionen er parterne mere end [...]* gange større end hver af de største konkurrenter, der er tilbage, dvs. Parker, Denison og Eaton. Efter fusionen vil parterne være de eneste leverandører, som kan tilbyde både radial- og aksialstempelpumper og de yderligere nøglekomponenter inden for industrihydraulik. Kommissionens undersøgelser har vist, at mange kunder forventer, at en leverandør er i stand til at tilbyde alle komponenter til en maskine. Dette er navnlig tilfældet, da der i forbindelse med teknisk krævende maskiner skal sikres et optimalt samspil mellem de enkelte komponenter. Ifølge skøn fra kunder og konkurrenter vil det vare mindst 1-3 år, inden en ny, konkurrencedygtig konkurrent vil kunne komme ind på markedet.

(63) Kommission når derfor til den konklusion, at Bosch som følge af fusionen vil få en dominerende stilling på markedet for stempelpumper.

1.1.1.2. Tandhjulspumper

(64) På markedet for tandhjulspumper er der ingen overlapninger, da Bosch ikke producerer tandhjulspumper.

1.1.1.3. Lamelpumper

(65) På markedet for lamelpumper opnår parterne en markedsandel på [15-25]* % (Bosch [...]* % og Rexroth [...]* %). De største konkurrenter er Parker [5-15]* %, Eaton [30-40]* %, Denison [20-30]* % og Berama [5-15]* %. Da både Eaton og Denison også efter fusionen vil have større markedsandele end parterne tilsammen, er der ingen konkurrencemæssige betænkeligheder på dette marked.

1.1.2. Hydraulikventiler og elektronik

(66) På et samlet marked for ventiler opnår parterne en fælles markedsandel på [20-30]* % (Rexroth: [...]* %, Bosch: [...]* %). De vigtigste konkurrenter er Parker [< 15]* %, Moog [< 10]* %, Eaton/Vickers [< 10]* %, Atos [< 10]* % og Denison [< 10]* %. Disse konkurrenter driver, ligesom Bosch/Rexroth, virksomhed på globalt plan og opererer ligeledes inden for de øvrige områder af industrihydraulikken. Endvidere er markedet for ventiler stærkt opsplittet. Mens de syv største leverandører dækker lidt over [45-55]* % af markedet, tegner mange små leverandører sig for en markedsandel på næsten [45-55]* %.

(67) Undtagen Atos, som ikke producerer servoventiler, tilbyder de nævnte virksomheder hele produktsortimentet. Det kan antages, at konkurrenterne er i stand til at øge deres markedsandele, såfremt parterne skulle forsøge at opnå højere priser.

1.1.2.1. Hydromekaniske mængderegulerings-, tryk- og kontraventiler

(68) På et marked for hydromekaniske mængderegulerings-, tryk- og kontraventiler opnår parterne en markedsandel på [20-30]* % (Bosch [...]* % og Rexroth [...]* %). Konkurrenterne er også i denne forbindelse Parker [0-20]* %, Denison [5-15]* %, Eaton [< 10]* % og Atos [< 10]* %. Trods de lavere markedsandele kan disse virksomheder i konkurrencemæssig henseende potentielt begrænse parternes handlefrihed i tilstrækkelig grad (se betragtning 66 f.).

1.1.2.2. Retningsventiler og blokindsatser

(69) På et marked for retningsventiler og blokindsatser opnår parterne en markedsandel på [20-30]* % (Bosch [...]* % og Rexroth [...]* %). Konkurrenterne er Parker [5-15]* %, Eaton [5-15]* % og Atos [< 10]* %. Dette forspring medfører imidlertid heller ikke en dominerende stilling, da Bosch/Rexroths handlefrihed effektivt begrænses af konkurrenterne (se betragtning 66 f.).

1.1.2.3. Kontinuert indstillelige ventiler (proportional- og servoventiler)

(70) Heller ikke på et marked for kontinuert indstillelige ventiler opstår der konkurrencemæssige betænkeligheder, uanset alternative markedsafgrænsninger. Parterne opnår på ingen af de alternativt undersøgte markeder en markedsandel på over [15-25]* %. Også selv om parterne herved bliver førende på markedet, fører en sådan markedsandel ikke til en dominerende stilling, da handlefriheden begrænses af konkurrenterne (se betragtning 66 f.).

1.1.2.3.1. Marked for alle kontinuert indstillelige ventiler

(71) På et marked, som omfatter regulerede og ikke-regulerede proportional- og servoventiler, opnår parterne efter fusionen en markedsandel på [15-25]* % (Bosch [...]* % og Rexroth [...]* %). Konkurrenterne er Moog [15-25]* %, Parker [< 10]* %, Atos [< 10]* % og Eaton [< 10]* %. På baggrund af den tilstrækkeligt lave markedsandel og de ovennævnte markedsforhold kan det ikke forventes, at der skabes en dominerende stilling på markedet (se betragtning 66 f.).

1.1.2.3.2. Marked for proportionalventiler

(72) På et marked for ikke-regulerede og regulerede proportionalventiler opnår parterne efter fusionen en markedsandel på [15-25]* % (Bosch [...]* % og Rexroth [...]* %). Konkurrenterne er Moog [12-20]* %, Parker [< 10]* %, Atos [< 10]* % og Eaton [< 10]* %. På baggrund af den tilstrækkeligt lave markedsandel og de ovennævnte markedsforhold kan det ikke forventes, at der skabes en dominerende stilling på markedet (se betragtning 66 f.).

1.1.2.3.3. Marked for regulerede proportionalventiler

(73) På et marked for regulerede proportionalventiler opnår parterne efter fusionen en markedsandel på [15-25]* % (Bosch [...]* % og Rexroth [...]* %). Konkurrenterne er Moog [34-40]* %, Parker [< 10]* %, Atos [< 10]* % og Eaton [< 10]* %. På baggrund af den tilstrækkeligt lave markedsandel og de ovennævnte markedsforhold kan det ikke forventes, at der skabes en dominerende stilling på markedet (se betragtning 66 f.).

1.1.2.3.4. Marked for ikke-regulerede proportionalventiler

(74) På et marked for ikke-regulerede proportionalventiler opnår parterne efter fusionen en markedsandel på [15-25]* % (Bosch [...]* % og Rexroth [...]* %). Konkurrenterne er Moog [5-15]* %, Parker [< 10]* %, Atos [< 10]* % og Eaton [< 10]* %. På baggrund af den tilstrækkeligt lave markedsandel og de ovennævnte markedsforhold kan det ikke forventes, at der skabes en dominerende stilling på markedet (se betragtning 66 f.).

1.1.2.3.5. Marked for servoventiler

(75) På et marked for servoventiler er der ingen overlapninger, da Bosch ikke producerer servoventiler.

1.2. Mobilhydraulik

1.2.1. Mobilventiler

(76) På et marked for mobilventiler opnår parterne ifølge egne oplysninger en markedsandel på [10-20 ]* % (Bosch [...]* % og Rexroth [...]* %) med et markedsvolumen på 1,090 mio. EUR. Ifølge skøn fra konkurrenter udgør markedets samlede volumen muligvis kun 750000 EUR. Selv hvis dette lavere markedsvolumen lægges til grund, vil parternes markedsandel kun udgøre ca. [15-25]* %. På baggrund af den tilstrækkeligt lave markedsandel kan det ikke forventes, at der skabes en dominerende stilling på markedet.

2. ELEKTRISKE DRIVANORDNINGER OG STYRINGER

2.1. Servodrev

(77) På et meget snævert afgrænset og for parterne ugunstigt marked for servodrev vil parterne efter fusionen opnå en markedsandel på [10-20]* % (Bosch [...]* % og Rexroth [...]* %). Den førende på markedet vil være Siemens med en markedsandel på 18,7 %, og andre konkurrenter vil være Fanuc og Baumüller med hver især 5,6 %.

Forholdet mellem Bosch og Siemens

(78) På et marked for servodrev vil Siemens således være den stærkeste konkurrent til Bosch og Rexroth. Kommissionen måtte derfor undersøge, om fusionen vil medføre en fælles dominerende stilling for Bosch og Siemens. Dette vil navnlig ikke kunne udelukkes, hvis der som følge af Siemens' kontrol med Atecs - Rexroths moderselskab - kan forventes en begrænsning af konkurrencen mellem Siemens og Rexroth/Bosch.

(79) Der eksisterer imidlertid ingen parallelle interesser - som kunne motivere en samordning - mellem Bosch og Siemens. Siemens' ejerinteresse i Rexroth er på grundlag af driftsforpagtnings- og ledelsesaftalen begrænset til modtagelsen af forpagtningsafgiften, der er uafhængig af resultatet. Bosch og Siemens har således ingen fælles økonomiske interesser i Rexroths operative aktiviteter.

(80) På denne baggrund findes der heller ingen selskabsretlige rettigheder til oplysninger, som formidles via Atecs, og som kan føre til udveksling af konkurrencemæssigt relevante oplysninger. Siemens har med hensyn til Rexroth kun ret til oplysninger, for så vidt angår den forpagtningsafgift, som Rexroth modtager af Bosch. Denne er imidlertid uafhængig af de operative aktiviteter, hvorfor en samordning af parternes konkurrenceadfærd på grundlag af udøvelsen af retten til at få oplysninger via Atecs ikke kommer i betragtning.

(81) For at udelukke en uformel udveksling af oplysninger har Bosch og Siemens desuden forpligtet sig til at sikre, at der til Rexroths bestyrelse eller direktion ikke udnævnes personer, som er medarbejdere i Siemens eller i virksomheder, der er tilknyttet Siemens. Siemens og Bosch vil derudover sikre, at der til bestyrelserne og direktionerne i Atecs, VDO, Dematic, Sachs og Demag Krauss Maffei samt disses tilknyttede virksomheder ikke udnævnes personer, som samtidig er medlem af en direktion eller aktionærrepræsentanternes ledelse i en bestyrelse i Rexroth eller dette selskabs tilknyttede virksomheder eller i Bosch eller i et datterselskab af Bosch, som Rexroths aktiviteter er forpagtet til.

(82) Foruden disse strukturelle aftaler har parterne endvidere over for Kommissionen forpligtet sig til ikke at udøve retten til at få oplysninger, for så vidt angår Atecs, med hensyn til de ledelsesselskaber, som i givet fald stadig findes, og ikke at give oplysninger, som der anmodes om.

(83) De ordninger, der er beskrevet i betragtning 79-81, medfører i strukturel henseende, at Bosch/Rexroths og Siemens' indflydelsesområde adskilles. Det kan således ikke befrygtes, at der som følge af fusionen skabes en dominerende stilling for Siemens og Bosch/Rexroth.

V. TILSAGN FRA PARTERNE

A. TILSAGN

(84) For at imødekomme Kommissionens indsigelser mod den planlagte fusion(14) har Bosch og Rexroth afgivet følgende tilsagn over for Kommissionen:

(85) Bosch forpligter sig til at afhænde sine aktiviteter inden for radialstempelpumper. Afhændelsen omfatter udviklings- og produktionsområdet, overdragelse af kundeforhold med dertilhørende leveringskontrakter til køberen samt de øvrige aktiver, der er nødvendige til aktiviteternes videreførelse, og overdragelse af personale.

(86) Bosch forpligter sig til at afhænde aktiviteterne til en køber, som er en af Bosch uafhængig, rentabel og eksisterende virksomhed, der allerede opererer på europæiske markeder for industrihydraulik, og som råder over de nødvendige finansielle midler og erfaringer til fortsat at kunne være en aktiv konkurrent på markedet for industrihydraulikstempelpumper i Europa. Bosch forpligter sig til at sikre overdragelsen af aktiviteterne i henhold hertil ved hjælp af en række tilsagn. Heriblandt hører - i alle tilfælde tidsbegrænset - indgåelse af en aftale om et konkurrenceforbud for Bosch med hensyn til radialstempelpumper samt et forbud mod at overtage medarbejdere og forpligtelsen til at erstatte tabt fortjeneste i tilfælde af en overtagelse af kunder. Køberen skal godkendes af Kommissionen.

(87) Bosch har inden Kommissionens beslutning om fusionens forenelighed til hensigt med bindende virkning at indgå en aftale om afhændelsen af aktiviteterne inden for radialstempelpumper med en køber, med forbehold af Kommissionens godkendelse på grundlag af denne beslutning. Bosch forpligter sig til at anerkende, at gennemførelsen af fusionen stilles i bero, indtil der foreligger en bindende aftale om en afhændelse af aktiviteterne inden for radialstempelpumper. Bosch forpligter sig i denne forbindelse endvidere til at lade en uafhængig og erfaren administrator overvåge, at aktiviteterne inden for radialstempelpumper bevarer deres økonomiske værdi og konkurrenceevne indtil gennemførelsen af salget. Bosch forpligter sig desuden til at lade den nævnte administrator overvåge gennemførelsen af afhændelsen af aktiviteterne, såfremt afhændelsen endnu ikke har fundet sted på tidspunktet for fusionens gennemførelse.

(88) Med hensyn til de øvrige aktiver, der skal overdrages, og de støtteforanstaltninger, der skal stilles til rådighed, har denne administrator ret til at fastsætte fortolkningen af kontraktbestemmelserne, såfremt parterne ikke kan opnå enighed indbyrdes. Bosch forpligter sig til i enhver henseende at støtte og give administratoren oplysninger (punkt 6-8).

B. VURDERING AF TILSAGNENE

(89) På grundlag af de afgivne tilsagn sikres det først og fremmest, at overlapningerne mellem Boschs og Rexroths markedsandele på markedet for stempelpumper fuldstændig elimineres: Med aktiviteterne inden for radialstempelpumper afhænder Bosch alle sine aktiviteter inden for stempelpumper, således at Bosch efter fusionen kun vil producere og sælge Rexroths aksialstempelpumper.

(90) Det tilsagn, der blev afgivet den 20. oktober 2000, sikrer, at der i tilstrækkelig grad tages højde for de betænkeligheder, som Kommissionen som led i fusionskontrolprocedurens første fase havde givet udtryk for med hensyn til mulighederne for, at en fremtidig køber med succes kunne videreføre aktiviteterne inden for radialstempelpumper. Ved at Bosch har forpligtet sig til udelukkende at afhænde aktiviteterne til en eksisterende virksomhed, som allerede opererer på europæiske hydraulikmarkeder, og som samtidig skal opfylde kriterierne om en tilstrækkelig finansiel styrke og en fyldestgørende specifik markedserfaring, er det sikret, at køberen vil råde over de specifikke konkurrenceparametre, der er nødvendige i forbindelse med aktiviteter på hydraulikområdet.

(91) De foranstaltninger i forbindelse med aktiviteternes overdragelse, der er indeholdt i tilsagnenes artikel 2, er vigtige supplerende instrumenter, som yderligere støtter den fremtidige køber i forbindelse med videreførelsen af Boschs aktiviteter inden for radialstempelpumper. Ifølge denne artikel forpligter Bosch sig til at erstatte køberen den tabte fortjeneste, såfremt en eller flere af de ti største kunder i løbet af de første tre år i eksisterende seriemaskiner erstatter Bosch-radialstempelpumper med Rexroth-aksialstempelpumper. Sammenholdt med det tilsagn, som Bosch ligeledes har afgivet med hensyn til et - tidsbegrænset - konkurrenceforbud med hensyn til radialstempelpumper er det således sikret, at Boschs nuværende faste kundekreds ikke umiddelbart hverves af parterne efter salget. En fremtidig køber råder således over en startfase, hvor den pågældende med succes vil kunne etablere sig på markedet.

(92) Bosch har derudover afgivet tilsagn om at anerkende, at gennemførelsen af fusionen stilles i bero i henhold til artikel 7, stk. 1, i forordning (EF) nr. 4064/89, indtil der er indgået en bindende aftale om afhændelsen. Dette tilsagn medfører, at parterne først kan gennemføre fusionen, når aktiviteterne inden for radialstempelpumper er afhændet til en af Kommissionen godkendt køber. Kommissionen betragter også dette tilsagn som nødvendigt for at overvinde de betænkeligheder, som fremgik af markedsundersøgelsen med hensyn til disse aktiviteters konkrete afhændelighed.

(93) Det forhold, at gennemførelsen stilles i bero indtil en bindende afhændelse, er i denne forbindelse et forholdsmæssigt middel til at udelukke den ikke ubetydelige risiko, at parternes samlede markedsandele med tiden automatisk tilfalder Bosch, såfremt fusionen gennemføres inden afhændelsen. Dette vil i den konkrete situation ikke med tilstrækkelig sandsynlighed kunne udelukkes, da kunderne, såfremt der i mangel af en konkurrencedygtig køber af aktiviteterne inden for radialstempelpumper ikke står et på lang sigt attraktivt alternativ til rådighed, efterhånden vil gå over til at købe (Rexroths) aksialstempelpumper af Bosch til skade for markedsandelen for radialstempelpumper. En sådan udvikling på markedet er i lyset af de nævnte vilkår ikke usandsynlig, da der på markedet for stempelpumper traditionelt er tale om intense kundeforhold. Parternes tilsagn om, at gennemførelsen skal være stillet i bero, sikrer i forbindelse med de øvrige tilsagn, at den nuværende markedssituation vil bestå, indtil det står fast, at aktiviteterne inden for radialstempelpumper overtages af en konkurrencedygtig køber.

(94) Når en fusion ganske vist er godkendt, men ikke må gennemføres inden opfyldelsen af et tilsagn om afhændelse, kan der opstå en situation, hvor det er fordelagtigt for de fusionerende virksomheder at forringe den økonomiske værdi af salgsobjektet, således at det i praksis ikke længere kan afhændes. En sådan situation ville bl.a. ikke være fuldstændig usandsynlig, hvis de fusionerende virksomheder kunne regne med, at de kunne udligne de (i et sådant scenario beregnede) tab af markedsandele og indtjening gennem tilsvarende øgede indtægter i forbindelse med andre af virksomhedernes produkter på det samme marked.

(95) Med Boschs tilsagn om inden afhændelsen at lade ledelsen af radialstempelpumpeområdet overvåge af en uafhængig administrator med henblik på opretholdelsen af dets konkurrenceevne udelukkes denne mulighed på forhånd. Desuden erkender Kommissionen, at en længere forhaling af fusionens gennemførelse i dette tilfælde formentlig næppe vil kunne accepteres af parterne for på denne måde at skabe en særlig situation på markedet for stempelpumper. Den relativt store betydning af parternes øvrige økonomiske aktiviteter, der er berørt af fusionen, taler efter Kommissionens opfattelse entydigt for, at det er i Boschs interesse at gennemføre en af Kommissionen godkendt afhændelse så hurtigt som muligt -

VEDTAGET FØLGENDE BESLUTNING:

Artikel 1

Den anmeldte transaktion, hvorved Robert Bosch GmbH erhverver enekontrollen med Mannesmann Rexroth AG, er forenelig med fællesmarkedet og EØS-aftalen, forudsat at de anmeldende parter overholder de tilsagn, som de har afgivet, og som er anført i bilaget til denne beslutning.

Artikel 2

Denne beslutning er rettet til:

Robert Bosch GmbH Zentralabteilung Recht Z. Hd. Herrn RA Dr. Dieter Berg Robert-Bosch-Platz 1 D - 70839 Gerlingen-Schillerhöhe

Mannesmann Rexroth AG Z. Hd. Herrn Dr. Albert Hieronimus Jahnstraße 3-5 D - 97816 Lohr am Main

Udfærdiget i Bruxelles, den 12. januar 2001.

På Kommissionens vegne

Mario Monti

Medlem af Kommissionen

(1) EFT L 395 af 30.12.1989, s. 1. Berigtigelse i EFT L 257 af 21.9.1990, s. 13.

(2) EFT L 180 af 9.7.1990, s. 1.

(3) EFT C 39 af 13.2.2004.

(4) Se Kommissionens beslutning COMP/M.1795 af 12.4.2000.

(5) Dele af denne tekst blev udeladt for at sikre, at ingen fortrolige oplysninger offentliggøres; de pågældende dele er omgivet af firkantede parenteser og forsynet med en asterisk.

(6) Se sag IV/M.152 - Volvo/Atlas.

(7) Pumper med konstant volumenstrøm.

(8) Pumper med variabel volumenstrøm.

(9) Værdien er relateret til tidskonstanterne, dvs. det tidsrum, der behøves til at ændre et (elektrisk) indgangssignal til et hydraulisk udgangssignal.

(10) Største forskel for et ens udgangssignal ved gennemløb af hele signalområdet (dvs. frem- og tilbagestrækningen).

(11) Fejl i en reguleringskreds' aktuator, som ligger under en kontinuert indstillelig ventils reaktionstærskel.

(12) Se sag IV/M.152 - Volvo/Atlas (betragtning 15 f.).

(13) Den eneste undtagelse er en lille konstant-radialstempelpumpe fra Rexroth.

(14) Ordlyden af tilsagnene, der er gengivet i bilaget, udgør en integrerende del af denne beslutning.

BILAG

Den originale ordlyd af de tilsagn, der omtales i artikel 1, findes i sin helhed på følgende netsted:

http://europa.eu.int/comm/ competition/mergers/cases/ decisions/m2060_de.pdf